Лента событий ВААК
Ашьамаҟеи Нарҭаа рымцеи: Кавказтәи аибашьра иалаӡыз ргәаладыршәеит Аҧсны
Мусса Егзакь аԥсуа-абаза (абаза), аубых жәларқәеи, аешьаратә Кавказ жәларқәеи рахь ааԥхьара ҟаиҵеит Кавказтәи аибашьреи мчылатәи ахҵәареи ирылаӡыз ргәалашәара амш 158 шықәса ахыҵра инадҳәаланы.
"Абри атрагедиатә аамҭа ахашҭра азин ҳамам, иаҳгәалашәозароуп наунагӡа. Убри агәалашәара ҳахәароуп иахьатәи ҳҭагылазаашьа ииашаны еилкааны аԥеиԥш лаша аагара азықәԥараҿы. Абас ихлымӡааху ахҭысқәа зҭоурых иалоу ҳажәлар аҽеидкылареи акзаареи шхымԥадатәу рхамшҭуа ԥхьаҟа ицалароуп."
Баслахә иҟоу АААК Аҭыԥантәи аҟәша ашколхәыҷқәеи Ерик Миқааи реиԥылара еиҿыркааит
Аҭыԥантәи аҟәшақәа аус рыцура аҳәаақәа ирҭагӡаны АААК аусзуҩцәеи актиор, апродиусер, арежиссиор, ауаажәларратә усзуҩ Ерик Миқааи Баслахәтәи ашкол иаҭааит. Ашкол арҵаҩцәа иҟарҵаз ааԥхьарала аиҳабыратә классқәа рҵаҩцәа рзы Миқаа дызлахәыз ахәылԥаз еиҿкаан. Аиԥылараҿы тема хадас иқәгылан «Ухықәкы уазцартә иалухша амҩа», уи иаанарԥшит асас дызнысыз арҿиаратә мҩа, изанааҭ ала иеизҳара шымҩаԥысуаз, ихаҭара шышәуаз.
Ерик ахәыҷқәа ирзеиҭеиҳәеит уажәнатә рымч-рылша ииашаны аихшара азҿлымҳара арҭарц, аԥсҭазаараҿы рхы ззыркырц ирҭаху алырхырц.
Иара убас ажәаҳәатә ҟазара аганахьала абжьгарақәа риҭеит, нас ахәыҷқәа исахьаркны ажәеинраалақәа ирыԥхьеит.
Аурыс бызшәеи алитературеи рырҵаҩы Руслана Торчуа асас изку ажәеинраала лыҩын, иара ихаҭа даԥхьарц идылгылеит.
Аиҩызаратә ҟазшьа аманы имҩаԥысыз аиԥылара ҟәанда ԥхьаҟагьы иацҵазарц ӡбан, убри аҟнытә Ерик Миқаа Аурыс драматә театр аҿы рашәара 3 рзы имҩаԥысраны иҟоу иконцерт ахь ахәыҷқәа ааԥхьара риҭеит.
Баслахәтәи ашкол аҵаҩцәеи арҵаҩцәеи аиԥылара аиҿкааҩцәа иҭабуп ҳәа рарҳәеит абас еиԥш хадара злоу атемақәа иахьрылацәажәаз, насгьы уи азы иалхыз аформат азы.
Анатоли Генко диижьҭеи 125 шықәса аҵра иазкыз агәалашәаратә хәылԥазы мҩаԥысит Санкт-Петербург
Кавказҭҵааҩы Анатоли Генко диижьҭеи 125 шықәса аҵра иазкыз агәалашәаратә хәылԥазы мҩаԥысит Санкт-Петербург иҟоу Пиотр Ду ихьӡ зху Антропологиеи аетнографиеи рмузеи (Кунсткамера) аҟны аԥшьаша, лаҵарамза 19 рзы. Анатоли Генко – иналукааша алингвист, аетнограф, афольклорҭҵааҩ, аҭоурыхҭҵааҩ, Кавказ ажәларқәа рбызшәақәеи ркультуреи рзы иреиҳаӡаз аспециалистцәа ируаӡәкыз – абри амузеи ахыбраҟны Кавказ аҟәша деиҳабын.
Аԥсуаа рҿы агәалашәара иазку ацәымза Ашьамаҟа аҟаҵара
Очамчыратәи ашкол-интернат асахьаҭыхратә секциа иалоу ахәыҷқәа афильм "Аԥсуашәа" ддырбеит
Апроект "Амазара" аҳәаақәа ирҭагӡаны, арежиссиор Мадина Аргәын лфильм "Аԥсуашәа" ддырбеит. Очамчыратәи ашкол-интернат аҟны асахьаҭыхратә секциа иалоу ахәыҷқәа.
Ахәаԥшцәа қәыԥшқәа афильм анынҵәа ашьҭахь уи ирнаҭаз агәалаҟара сахьала иаадырԥшит: иҭырхуан ашәақәа ирылаз афырхацәа, урҭ зыниоз ахҭысқәа. Ахәыҷқәа русумҭақәа цәыргахоит Очамчыра лаҵарамза 26 рзы. Абри аидеиа аԥсҭазаара аларҵәаразы Очамчыратәи ашкол-интернат иҭоу рзы алекциагьы иаԥхьан, аԥсуа жәлар рашәакәа рҭоурых еиҳа инарҭбааны игәныркыларц азы.
Ари акциа иацҵауа афильм дырбахоит Пицунда иҟоу аҿыханцатә студиа еиднакыло ахәыҷқәагьы, уаҟагьы анаҩс асахьақәа рцәыргақәҵа еиҿкаахоит лаҵарамза 27 рзы.
Акциа хыркәшахоит иреиӷьу аусумҭақәа Аҟәа рцәыргарала, уи азԥхьагәаҭоуп рашәарамза 1 азы, Ахәыҷқәа рыхьчара жәларбжьаратәи амш инақәыршәаны.
Аԥсуа жәлар рашәақәа: апроект "Амазара" аԥшьбатәи авидео
Аԥсуа-абаза жәлар рмилаҭтә-культуратә ҭынха ахьчара иазынархоу Адунеизегьтәи аԥсуа-абаза конгресси ИАЕ «Алашареи» рыпроект «Амазара» аҳәаақәа ирҭагӡаны иаԥҵоуп даҽа фильмкгьы – уи аԥсуашәа иазкуп. Афильм арежиссиорс, асценаристс дамоуп Аԥсны зҽаԥсазтәыз артист, Самсон Ҷанба ихьӡ зху Аԥсуа драматә театр арежиссиор Мадина Аргәын.
Аешьаратә жәларқәа реиндаҭлара: аҩбатәи ахәмарра «Иарбан? Иаба? Ианба?» аҽазыҟаҵарақәа хацыркуп
АААК ателехәаԥшратә интеллектуалтә проект «Иарбан? Иаба? Ианба?» аҩбатәи ахәмарра амҩаԥгара аҽазыҟанаҵоит. Аԥсни Ҟарачы-Черқьестәылеи рҟынтә акомандақәеи апроект аиҿкааҩцәеи аскиап ала еицәажәеит, еибадырны раԥхьаҟа ирзыԥшу ахәмарра акәамаҵамақәа еибырҳәарц.
https://abaza.org/abk/792